Maatskaplike toelaes: Bedrogsindikaat oopgevlekArgieffoto Altesaam 14 persone is Vrydag in hegtenis geneem in verband met ŉ bedrogsindikaat wat binne die Sassa-toelaagstelsel bedrywig was. Die Valke, die polisie se intelligensiediens, lede van die bedrogbestuurspan by Sassa (Suid-Afrikaanse Agentskap vir Maatskaplike Dienste en ŉ privaat ouditeursfirma, was deel van die ondersoek. “Die sindikaat het tussen provinsies opgetree en is die grootste sindikaat van sy soort tot nog toe,” het maj. Robert Netshiunda, woordvoerder van die polisie se direktoraat vir prioriteitsmisdaadondersoeke (Valke), gesê. Meer as 500 sake van identiteitsbedrog wat verband hou met die uitbetaling van maatskaplike toelaes, is tydens die interne ondersoek onthul. “Nog inhegtenisnemings word verwag,” het Netshiunda bygevoeg. Die sindikaat het Sassa glo met R2,3 miljoen bedrieg wat met 400 maatskaplike toelaes verband hou. “Dit vorm deel van ŉ groter misdaadondersoek van meer as 4 776 bedrieglike maatskaplike toelaes ter waarde van meer as R34,7 miljoen.” Agt Sassa-beamptes en 14 werknemers van Cash Paymaster Services (CPS) word steeds ondersoek. Van die persone wat in hegtenis geneem is, was agt Sassa-beamptes wat onderskeidelik by Matlosane, Tlokwe en Krugersdorp werksaam was. “Dié werknemers het in die toelaagadministrasiedepartement gewerk en was verantwoordelik daarvoor om maatskaplike toelaes op Sassa se Socpen-stelsel te plaas en te verifieer.” Ses lede van die publiek, wat nie vir Sassa of CPS werk nie, is ook in hegtenis geneem. “Een vrou, wat as die meesterbrein beskou word, is naby Kaapstad Internasionale Lughawe in hegtenis geneem,” het Netshiunda bygevoeg. “Twee vroue is in Khayelitsha en drie mans is in Philippi in hegtenis geneem.” Terwyl dié inhegtenisnemings plaasgevind het, het die gesamentlike taakspan in KwaZulu-Natal ŉ klopjag gedoen in KwaZulu-Natal waar vervalste identiteitsdokumente vervaardig is. “Die polisie het ook beslag gelê op skootrekenaars, skandeerders, kopieermasjiene, identiteitsdokumente, afskrifte van identiteitsdokumente, identiteitsdokumenttemplate, CPS-inskrywingsmasjiene, drukkers, elektroniese stoortoerusting, bankkaarte en Sassa-kaarte.”